Broj: 711-I-1355-M-14/22-03-23

Zagreb, 21. siječnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Želimira Laginje, predsjednika Uprave trgovačkog društva Komunalni servis d.o.o.,** za davanjem mišljenja Povjerenstva, na 155. sjednici, održanoj 21. siječnja 2022., daje sljedeće:

**MIŠLJENJE**

1. **Sukladno članku 18. stavku 5. ZSSI/21-a, obveznik može za vrijeme obnašanja dužnosti predsjednika Uprave trgovačkog društva Komunalni servis d.o.o. obavljati funkciju člana Turističkog vijeća Turističke zajednice grada Rovinja - Rovigno, kao neprofitne pravne osobe, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.**
2. **Sukladno članku 18. stavku 2. ZSSI/21-a, obveznik može biti član Upravnog vijeća Lučke uprave Rovinj - Aurtorita' portuale Rovigno, ako je ista temeljem članka 18. stavka 4. ZSSI/21-a proglašena od posebnog državnog interesa odnosno od posebnog interesa za jedinicu lokalne i područne (regionalne) samouprave pri čemu za članstvo u upravnom vijeću navedene lučke uprave obveznik nema pravo na naknadu, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnio je Želimir Laginja, predsjednik Uprave trgovačkog društva Komunalni servis d.o.o. U knjigama ulazne pošte Povjerenstva zahtjev je zaprimljen 13. siječnja 2022. pod poslovnim brojem 711-U-447-M-14/22-01-2, povodom kojeg se vodi predmet broj M-14/22.

Člankom 3. stavkom 1. točkom 40. ZSSI/21-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio, slijedom čega je Želimir Laginja, kao predsjednik uprave trgovačkog društva Komunalni servis d.o.o., kojemu su jedini osnivači Grad Rovinj – Rovigno, Općina Bale – Comune di Valle, Općina Kanfanar i Općina Žminj, obveznik u smislu navedenog Zakona.

Nadalje, člankom 8. stavkom 3. i 4. ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik moli mišljenje u vezi pitanja može li uz dužnost predsjednika Uprave trgovačkog društva Komunalni servis d.o.o. u vlasništvu Grada Rovinja, Općine Bale, Općine Kanfanar i Općine Žminj, obavljati funkciju člana Turističkog vijeća Turističke zajednice grada Rovinja – Rovigno i funkciju člana Upravnog vijeća Lučke uprave Rovinj, kojoj je osnivač Istarska županija, pri čemu je nadležnost upravnog vijeća lučkih uprava određena u skladu sa Zakonom o pomorskom dobru i morskim lukama („Narodne novine“, broj 158/03., 100/04., 141/06., 38/09., 123/11. – Odluka Ustavnog suda Republike Hrvatske, 56/16. i 98/19.). Slijedom navedenoga, obveznik moli za mišljenje smatra li se obnašanje dužnosti člana turističkog vijeća spojivim s obavljanjem dužnosti predsjednika uprave trgovačkog društva koje je u cijelosti u vlasništvu jedinica lokalne samouprave te obavlja li se obnašanje dužnosti člana turističkog vijeća sa ili bez prava na naknadu. Također, obveznik moli za mišljenje smatra li se obnašanje dužnosti člana upravnog vijeća lučke uprave spojivim s obavljanjem dužnosti predsjednika uprave trgovačkog društva, koje je u cijelosti u vlasništvu jedinica lokalne samouprave te obavlja li se funkcija člana upravnog vijeća sa ili bez prava na naknadu.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 18. stavkom 5. ZSSI/21-a je propisano da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 4. Zakona o turističkim zajednicama i promicanju hrvatskog turizma propisano je da su turističke zajednice organizacije koje djeluju po načelu destinacijskog menadžmenta, a osnivaju se radi promicanja i razvoja turizma Republike Hrvatske i gospodarskih interesa pravnih i fizičkih osoba koje pružaju ugostiteljske usluge i usluge u turizmu ili obavljaju drugu djelatnost neposredno povezanu s turizmom na način da upravljaju destinacijom na razini za koju su osnovane.

Sukladno članku 7. stavku 1. navedenoga Zakona, turistička zajednica svojstvo pravne osobe stječe danom upisa u Upisnik turističkih zajednica, a gubi brisanjem iz Upisnika, kojeg sukladno stavku 4. istoga članka vodi ministarstvo nadležno za turizam.

Nadalje, člankom 10. istoga Zakona propisano je da se djelovanje turističkih zajednica temelji na načelu opće korisnosti te da turistička zajednica ne smije obavljati gospodarske djelatnosti, osim iznimno djelatnosti navedene u stavku 3. istog članka toga Zakona.

Prema članku 13. stavku 1. istoga Zakona, tijela turističke zajednice su skupština, turističko vijeće te predsjednik turističke zajednice, a turističko vijeće je sukladno odredbi članka 17. stavka 1. istoga Zakona izvršno tijelo skupštine turističke zajednice.

Uzimajući u obzir da turistička zajednica djeluje po načelu opće korisnosti i da se ne osniva radi obavljanja gospodarskih djelatnosti, već radi promicanja i razvoja turizma, zbog čega okuplja predstavnike javne vlasti područja za koje se osniva te pravne i fizičke osobe koje obavljaju turističku djelatnost, kao i da se ne upisuje u sudski registar trgovačkih sudova, već u poseban upisnik koji vodi Ministarstvo turizma i sporta, Povjerenstvo zaključuje da je turistička zajednica neprofitna pravna osoba koja se osniva temeljem posebnog zakona.

Obzirom da je obveznicima temeljem odredbe članka 18. stavka 5. ZSSI/21-a dopušteno članstvo u izvršnim tijelima udrugama, te da je turistička zajednica neprofitna pravna osoba, a ovdje se ne radi o obavljanju poslova upravljanja poslovnim subjektom zabranjenom člankom 18. stavkom 1. ZSSI/21-a, već o obavljanju izvršnih funkcija u navedenoj pravnoj osobi, direktor trgovačkog društva Komunalni servisi d.o.o. može za vrijeme obnašanja navedene dužnosti obavljati funkciju člana Turističkog vijeća grada Rovinja - Rovigno, ali bez prava na prava na naknadu ili primanje dara u toj ulozi, osim prava na naknadu putnih i drugih opravdanih troškova.

Nadalje, člankom 18. stavkom 1. ZSSI/21-a propisano je da obveznici ne mogu biti članovi upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Sukladno članku 18. stavku 2. ZSSI/21-a, iznimno od stavka 1. ovoga članka, obveznici mogu biti članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 18. stavkom 4. ZSSI/21-a propisano je da predstavničko tijelo jedinice lokalne odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Člankom 35. stavkom 1. Zakona o ustanovama („Narodne novine“, broj 76/93., 29/97., 47/99., 35/08. i 127/19.) propisano je da ustanovom upravlja upravno vijeće ili drugi kolegijalni organ, ako posebnim zakonom nije drugačije određeno.

Člankom 48. stavkom 5. Zakona o pomorskom dobru i morskim lukama propisano je da ako tim Zakonom nije drugačije određeno, na lučku se upravu primjenjuju propisi o ustanovama.

Člankom 75. stavkom 1. navedenoga Zakona propisano je da se radi upravljanja, gradnje i korištenja luka otvorenih za javni promet koje su od županijskog i lokalnog značaja za područje svake županije može osnovati više lučkih uprava na zahtjev općinskog ili gradskog vijeća, u kojem slučaju su podnositelji zahtjeva i suosnivači, a stavkom 2. istoga članka propisano je da je osnivač lučke uprave iz stavka 1. toga članka županija, a odluku o njenom osnivanju donosi županijska skupština.

Prema članku 76. stavku 1. istoga Zakona tijela lučke uprave su upravno vijeće i ravnatelj, a stavkom 2. istoga članka propisano je da upravno vijeće ima pet članova od kojih dva člana i predsjednika imenuju osnivači, jednog člana imenuje ministar iz redova lučke kapetanije na čijem području je sjedište lučke uprave, a jednog člana imenuju predstavnici ovlaštenika koncesije koji imaju koncesije na području lučke uprave.

Uvidom u sudski registar Trgovačkog suda u Pazinu utvrđeno je da je Lučka uprava Rovinj - Aurtorita' portuale Rovigno upisana u pravnom obliku ustanove čiji je jedini osnivač Istarska županija

Nastavno na istaknute odredbe ZSSI/21-a, Zakona o ustanovama i Zakona o pomorskom dobru i morskim lukama, Povjerenstvo ističe da obveznik Želimir Laginja može biti član Upravnog vijeća Lučke uprave Rovinj - Aurtorita' portuale Rovigno, ako je ista temeljem članka 18. stavka 4. ZSSI/21-a proglašena posebnog državnog interesa odnosno od posebnog interesa za jedinicu lokalne i područne (regionalne) samouprave.

Za članstvo u upravnom vijeću navedene lučke uprave obveznik nema pravo na naknadu, osim prava na naknadu putnih i drugih opravdanih troškova.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Želimir Laginja, putem e-mail adrese
2. Objava na internetskoj stranici Povjerenstva
3. Pismohrana